Gesteelde poolhonde met eienaar herenigDie foto van Coetzer se honde is op sosiale media versprei Dick Coetzer van Pretoria is met drie van sy vyf poolhonde herenig nadat hulle deur vroue wat hulself as DBV-inspekteurs voorgedoen het, gesteel is. “Hulle is Vrydag by die DBV in Pretoria afgelaai. Dit is op kringtelevisiekameras vasgevang,” het Coetzer gesê. “Die drie honde is ongedeerd, maar is baie getraumatiseerd. Ek weet nie hoe hulle [die vrouens] die honde hanteer het nie…en ek weet ook nie hoekom hulle nie die ander ook teruggebring het nie.” Coetzer het gesê hy vrees vir die veiligheid van die ander twee honde, Rooi en Lilo. Hy vermoed dat die honde vir teeldoeleindes gesteel is. Coetzer het ŉ beloning van R5 000 uitgeloof en ŉ saak van diefstal by die Villieria-polisiestasie aanhangig gemaak. Rekord het verlede week berig dat twee vroue wat hulself as inspekteurs van die Dierebeskermingvereniging (DBV) voorgedoen het, Coetzer se huis besoek het en hom oor sy poolhonde uitgevra het. “Hulle het begin vrae vra soos waar die honde in die aand slaap,” het Coetzer aan die koerant gesê. “Hulle het ook gevra hoekom een van die honde se oë tranerig is.” Volgens die berig het Coetzer aan die vroue gesê dat sy honde in beddens onder ŉ afdak slaap en dat hy reeds ŉ afspraak by ŉ veearts gemaak het om na die honde se oë en ore te kyk. Die vroue het glo aan hom gesê hulle sal oor ŉ week terugkeer om weer inspeksie te doen. “Hulle het egter ŉ uur later teruggekeer en gesê hulle het met mense by die DBV se hoofkantoor gepraat en dat hulle aangesê is om my honde te vat en hulle oë en ore gratis te behandel.” “Ek het gesê ek sal daarvoor betaal maar hulle het daarop aangedring om die honde te vat en gratis te behandel,” het Coetzer gesê. Hy het later die DBV gekontak nadat die vroue nie met die honde teruggekeer het nie en is meegedeel dat die vroue nie werknemers van die DBV is nie. Korkie Levanon, woordvoerder van die DBV, kon nie Maandag vir kommentaar bereik word nie.